Syretesten på et godt statsbudsjett er om det legger grunnlaget for høy sysselsetting, arbeid til alle og en sunn utvikling på arbeidsmarkedet. Dette er også bærebjelkene i den norske modellen, sammen med et godt organisert arbeidsliv. Dessverre består ikke årets statsbudsjett testen på viktige områder.

Mange står fortsatt utenfor arbeidslivet, og budsjettet for 2018 må legge større vekt på å få flere i arbeid. Regjeringen friskmelder arbeidsmarkedet og reduserer ordinære tiltaksplasser for ledige til 15 000. Det er for tidlig. Også antallet tiltaksplasser for personer med nedsatt arbeidsevne og plasser for varig tilrettelagt arbeid må økes.

Regjeringens forslag til kutt i beregningsgrunnlaget for dagpenger vil særlig ramme dem som arbeider under usikre forhold i arbeidslivet - som f.eks. leiearbeidere som ikke får lønn mellom oppdrag. Vi mener også at skattefritaket for sluttvederlag må gjeninnføres, og ikke får avkorting i trygd. Igjen viser regjeringen en klokketro på at de som har lite motiveres av å få mindre. Mens de som har mye, de motiveres av å få mer. Fellesforbundet deler ikke denne troen.

I budsjettet understrekes det at arbeidslivskriminaliteten øker og har blitt grovere. Desto mer skuffende er det at budsjettet ikke styrker innsatsen på dette viktige feltet, og at bevilgningene til tilsynene står på stedet hvil. Det bør også opprettes flere a-krimsentre og bevilgningene til treparts bransjeprogrammer må styrkes.

En viktig del av innsatsen mot a-krim er å ha oversikt over hvem som får oppdrag og arbeider her i landet. Den kontrollen svekker regjeringen gjennom å redusere meldeplikten til Sentralskattekontoret for utenlandssaker (SFU). Og det verste av alt – det kommer ikke noe i stedet. Vi hadde virkelig forventet at det kom forslag om å opprette en registreringsplikt slik de har det i Sverige og Danmark. Vi står midt i kampen mot arbeidslivskriminalitet og sosial dumping hver eneste dag, og da trenger vi å styrke virkemidlene – ikke svekke dem.